Самы смачны фестываль Беларусі, слава пра які разляцелася па ўсім свеце, праходзіць у знакамітай вёсцы Моталь Іванаўскага раёна. Сярод яе выдатных мясцін – дом-музей першага прэзідэнта Ізраіля Хаіма Вейцмана і музей народнай творчасці, у гэтай мясцовасці знаходзяцца былы маёнтак роду Ф.М. Дастаеўскага, родныя мясціны мастака і кампазітара Наполеона Орды, пункты Дугі Струвэ, унесеныя ў Спіс сусветнай спадчыны ЮНЕСКА. Па традыцыі ў жніўні ў Моталі чакаюць гасцей на вялікі фестываль, прысвечаны беларускай кухні. Тут можна пакаштаваць традыцыйныя стравы, прыгатаваныя па старадаўніх рэцэптах, зазірнуць на шматлікія дэгустацыі вытворцаў малочных прадуктаў, мясных далікатэсаў і духмянай выпечкі. На спецыяльных радах жыхары Моталя прадстаўляюць сямейныя стравы, рэцэпты якіх перадаюцца тут з пакалення ў пакаленне. У праграме фестывалю Мотальскiя прысмакi - конкурсы, песні і танцы, выступленні фальклорных ансамбляў, народныя абрады і старадаўнія гульні, выстаўкі народнай творчасці.